钦定古今图书集成/方舆汇编/职方典/第1435卷 > 《游勾漏后记》安几埏
## 钦定古今图书集成/方舆汇编/职方典/第1435卷 > 《游勾漏后记》安几埏

予署北流半载耳，食勾漏之胜，未暇一往，解组后亦
未能即办游山事。迟至明年，春风日晴和，乃约同志
四五人，驱马出城，东北行数里，皆平原蔓草，忽群峰
峭起，环拱合抱，远而望之，苍翠欲滴，同游者指谓此
勾漏山也。道旁废祠，中望大士像，左伏魔，而以葛真
人配其右。余谓同游者曰：“兹山以稚川得名，葛宜专
祠，不宜神佛同居，令寻仙者无所景仰。”客唯唯。由祠
右北行半里许，石岩高敞，中可坐百馀人，碑或立或
仆。诗文有佳有不佳，亦有苔藓剥落，不可辨识者。左
掖为宝圭洞，深杳邃秘。秉炬而入，石床丹灶，故迹犹
存。经一小石门，鱼贯而入。临石崖，深丈许，凿石仅可
承履。援手而下，地尽平，沙水浸浸欲出，飞蝠往来，锺
乳著人，衣尽湿。前行有水若方塘，其深没胫，无筏不
可渡，遂返止乎石室之上。客曰：“兹洞大概睹矣。白沙
之胜，为十八洞称首，吾子能复游乎？”余踊跃而起，扶
筇履乱石丰草间，寻径得达洞门。高悬山腰，攀蹑而
上，喘息不得接。入洞凡历数洞，每一洞尽有石罅。匍
匐而过，则又一洞天。离奇光怪，百态万状，诚有如《十
记》所云者。出洞更询他洞，无有知者。复返乎石室，坐
而行酒，客因问余曰：“勾漏之境佳乎？”曰：“然。”曰：“佳。何在曰：“在山。”客曰：“然则吾子何为游洞？”余曰：“洞之幽深离
奇，入而后知之。山之氤氲明秀，不必入而始知之也。
且夫入名园，观奇葩异卉，听鸟语虫声，便秉烛而游，
孰与夫暖日和风足以畅人雅怀哉？故夫知山之佳
者知洞矣。”客唯唯。又问：“抱朴采炼丹砂之事，信有之
乎？”余曰：“此昔人有托言也。少伯遁迹五湖，留侯辟谷，
从赤松游，皆所谓见几而作，不俟终日。当晋之世，中
原多故，衣冠士夫鲜有能自全者，洪故远求勾漏，托
为丹砂，此亦留侯辟谷之意耳。余尝谓晋有陶潜，人
高其隐，不知洪亦晋之隐君子，而非方士丹客之流
也。”客曰：“然则学仙飞升之说，亦乃妄耶？”余曰：“《书》固有
之，多不可信。考之他传，洪求为勾漏令，而卒于罗浮。
此亦足证其诬矣。”客曰：“吾子之言甚辨，请浮大白。”余
受而卒饮，驱马看山色而返。